Can nimbij cꞌa che man yixnojel-ta quireꞌ xquixel,
roma yen can ntaman ivach chiyixnojel re xixinchaꞌ.
Y chukaꞌ re tzꞌiban can,
tiene que nibanataj.
Y ja quireꞌ nubij:
Re jun can xvaꞌ viqꞌuin,
xyacataj cꞌa chuij.
Quireꞌ nubij chupan re ruchꞌabal re Dios.
Re jun banabal reꞌ,
can ninya-yan-apo rutzijol chivach re cꞌamaje-na tibanataj,
chin quireꞌ tak xtapon re kꞌij tak xtibanataj,
xtinimaj che can ja-va yen re Cristo.
Can katzij-va nimbij chiva,
che re xticꞌulu richin re nintak-a yen,
can ja yen re yinrucꞌul.
Y re xticꞌulu vichin yen,
xa can xtucꞌul chukaꞌ re takayom-pa vichin.
Y tak re Jesús rubin chic ronojel reꞌ,
re ránma can anchique-la xuban xunaꞌ rejaꞌ,
roma re bis.
Rejaꞌ can xutzijoj anchique roma tak camas bis pa ránma y xubij:
Can katzij nimbij chiva,
che jun chiva yex nu-discípulos re xquinjacho-a pa quikꞌaꞌ re vinak re yeꞌtzelan vichin.
Can jareꞌ tak yoj xkatzulaꞌ kavach,
y man nakavel-ta andex nakanojij,
roma man kataman-ta anchok chij xchꞌo-va re Jesús.
Can man kataman-ta anchique xtijacho richin.
Jacꞌa yen re discípulo re camas yinrajoꞌ re Jesús,
yinrakꞌal-apo chucꞌoꞌx.
Y jacꞌa chua yen xuban-va-pa seña re Simón Pedro.
Rejaꞌ xubij-pa chua che tincꞌutuj-apo cha re Jesús che anchique re jun xtijacho richin,
re cꞌa baꞌ tubij-va-ka chaka.
Y yen tak yinrakꞌal-apo chucꞌoꞌx re Jesús,
xincꞌutuj cha:
Ajaf,
¿anchique cꞌa re jun re xtijacho avichin?
Re Jesús can jareꞌ tak xubij chua:
Re xtinyaꞌ re xcana-vay muban cha,
jareꞌ re xtijacho vichin.
Y rejaꞌ xumubaꞌ re xcana-vay y xuyaꞌ cha re Judas Iscariote re rucꞌajol re jun ache rubiniꞌan Simón.
Y tak re Judas Iscariote ruqꞌuison chic-ka re jun pedazo xcana-vay reꞌ,
can xoc-va re Satanás pa ránma.
Cꞌareꞌ re Jesús xubij cha:
Re anojin chic che naban,
tabanaꞌ cꞌa chaꞌnin,
xcha-a cha.
Jacꞌa yoj re yojcꞌo-apo chach mesa riqꞌuin,
man xkꞌax-ta pa kaveꞌ anchique roma tak xubij-a quireꞌ cha re Judas.
Jecꞌo chaka yoj xquinojij che xtak-a roma re Jesús chulokꞌic ronojel re ndoc chaka chupan re namakꞌij reꞌ.
Y re nicꞌaj chic kachibil xquinojij che xtak-a chin cꞌo cosas noꞌryalaꞌ can chique re vinak camas je mebaꞌ,
roma yoj can kataman-va che ja re Judas re niyaco re mero.
Re Judas can xe cꞌa xuqꞌuis-a re jun pedazo xcana-vay,
can jareꞌ tak xel-a.
Y tak rejaꞌ xel-a,
xa can chakꞌaꞌ chic.
Y tak re Judas elinak chic-a,
cꞌareꞌ re Jesús xubij:
Jacꞌa xbeka-yan re kꞌij che yen re xinalax chiꞌicojol xtikꞌalajin che can cꞌo-va nukꞌij.
Y can quireꞌ chukaꞌ re Dios,
can xtikꞌalajin re rukꞌij voma yen.
Y roma re Dios can xtikꞌalajin re rukꞌij voma yen,
rejaꞌ can xtuban che nikꞌalajin re nukꞌij yen.
Y reꞌ xa man cꞌa jampa-ta,
xa can ja re kꞌij reꞌ.
Xa baꞌ chic-oc tiempo xquincꞌueꞌ iviqꞌuin yex re can anchaꞌl chꞌutak vajcꞌual nbanon chiva.
Cꞌareꞌ xquinicanoj.
Pero vocame can nimbij can chiva,
anchaꞌl re nbin chique nicꞌaj kavinak israelitas,
che re ancheꞌ xquinecꞌue-va yen,
man xquixtiquir-ta xquixapon viqꞌuin chinucanoxic.
Mareꞌ can tijoꞌ cꞌa-iviꞌ.
Yen can yixinjo-va.
Can quireꞌ chukaꞌ tibanaꞌ yex.
Can tijo-iviꞌ.
Jareꞌ nimbij can chiva vocame,
y reꞌ can jun cꞌacꞌa mandamiento.
Y vo xa can xtijo-iviꞌ,
re vinak can xtiquitamaj che yex can yix nu-discípulos-va,
xchaꞌ re Jesús.
Jareꞌ tak re Simón Pedro xubij cha re Jesús:
Ajaf,
¿ancheꞌ cꞌa yabo-va?
Y re Jesús xubij cha:
Vocame cꞌamaje-na yatiquir yinatzekelbej re ancheꞌ xquimbo-va yen.
Jacꞌa tak xtapon re kꞌij,
can xquinatzekelbej-va,
xchaꞌ cha re Pedro.
Y re Pedro xubij cha:
Ajaf,
¿anchique roma tak man yintiquir-ta yatintzekelbej-a vocame?
Roma vo xa nicꞌatzin,
can ninyaꞌ re nucꞌaslen avoma rat,
xchaꞌ.
Y re Jesús xubij cha:
¿Nayaꞌ como re acꞌaslen voma yen?
Yen can katzij nimbij chava,
che chupan re akꞌaꞌ reꞌ oxeꞌ bey xtabij che man ataman-ta noch chique re xqueꞌcꞌutun chava.
Y cꞌareꞌ xteꞌtzirim-pa re momaꞌ,
xchaꞌ re Jesús cha re Pedro.